DIRETTIVA TAL-KUMMISSJONI 2008/74/KE
tat-18 ta' Lulju 2008
li jemenda fir-rigward ta’ l-approvazzjoni tat-tip ta’ vetturi bil-mutur fir-rigward ta’ l-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u l-aċċess għal informazzjoni dwar it-tiswija u l-manutenzjoni tal-vetturi, id-Direttiva 2005/55/KE tal-Parlament Ewropew u tal-Kunsill u d-Direttiva 2005/78/KE
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2005/55/KE tal-Parlament Ewropew u tal-Kunsill tat-28 ta’ Settembru 2005 dwar l-approssimazzjoni tal-liġijiet ta’ l-Istati Membri relatati mal-miżuri li għandhom jittieħdu kontra l-emissjoni ta’ inkwinanti gassużi u partikulati minn magni li jaħdmu b’compression ignition għall-użu f’vetturi, u l-emissjoni ta’ inkwinanti gassużi minn magni b’positive ignition li jaħdmu bil-gass naturali jew bil-gass likwidu tal-petroljum għall-użu f’vetturi (1), u b’mod partikolari l-Artikolu 7 tagħha,
Billi:
(1)
Wara l-bidla fl-ambitu tad-Direttiva 2005/55/KE introdotta mir-Regolament (KE) Nru 715/2007 tal-Parlament Ewropew u tal-Kunsill ta’ l-20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward ta’ l-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (2), jeħtieġ li din id-Direttiva tiġi ulterjorment emendata billi r-rekwiżiti tekniċi rilevanti jiġu trasferiti. Konsegwentement, jeħtieġ ukoll li tiġi emendata d-Direttiva tal-Kummissjoni 2005/78/KE (3), li timplimenta dik id-Direttiva.
(2)
B’konsegwenza tal-bidla fl-ambitu, hemm bżonn li jiġu introdotti rekwiżiti ġodda fil-leġiżlazzjoni dwar l-emissjonijiet heavy-duty stabbilita mid-Direttiva 2005/55/KE. Dawn ir-rekwiżiti jinkludu proċeduri ta' ttestjar li jippermettu approvazzjoni tat-tip ta' magni heavy-duty u vetturi b'magni tal-petrol.
(3)
Barra minn hekk, hemm bżonn li jiġu introdotti rekwiżiti eżistenti għall-kejl ta' l-opaċità tad-duħħan ta' magni diżil fid-Direttiva 2005/78/KE. Dan minħabba t-tħassir tad-Direttiva tal-Kunsill 72/306/KEE tat-2 ta' Awwissu 1972 dwar l-approssimazzjoni tal-liġijiet ta’ l-Istati Membri li jirrelataw mal-miżuri li għandhom jittieħdu kontra l-emissjonijiet ta’ sustanzi li jniġġsu minn magni diesel għall-użu fil-vetturi (4), kif stipulat mir-Regolament (KE) Nru 715/2007.
(4)
Il-miżuri stipulati f’dan ir-Regolament huma skond l-opinjoni tal-Kumitat Tekniku - Vetturi bil-Mutur,
ADOTTAT DIN ID-DIRETTIVA
Artikolu 1
Id-Direttiva 2005/55/KE hi emendata kif ġej:
(1)
L-Artikolu 1 huwa mibdul b'dan li ġej:
“Artikolu 1
Għall-finijiet ta’ din id-Direttiva għandhom japplikaw id-definizzjonijiet li ġejjin:
(a)
‘vettura’ tfisser kwalunkwe vettura bil-mutur kif definita mill-Artikolu 2 tad-Direttiva 70/156/KEE b'massa ta' referenza li taqbeż l-2 610 kg;
(b)
‘magna’ tfisser is-sors tal-propulsjoni motriċi ta’ vettura li għaliha tista’ tingħata l-approvazzjoni tat-tip bħala unità teknika separata, kif definita fl-Artikolu 2 tad-Direttiva 70/156/KEE;
(c)
‘vettura ambjentalment addizzjonalment kompatibbli (VAAK)’ tfisser vettura miġbuda minn magna li tikkonforma mal-valuri ta’ limitu permissivi ta’ emissjonijiet stabbiliti fir-ringiela C tat-tabelli fit-Taqsima 6.2.1 ta’ l-Anness I.”
(2)
L-Annessi I, II, III u VI tad-Direttiva 2005/55/KE għandhom jiġu emendati skond l-Anness I ta' din id-Direttiva.
Artikolu 2
Id-Direttiva 2005/78/KE għandha tiġi emendata kif ġej:
(1)
L-Artikolu 2 huwa mibdul b'dan li ġej:
“Artikolu 2
Il-miżuri għall-implimentazzjoni ta' l-Artikoli 3 u 4 tad-Direttiva 2005/55/KE huma stipulati fl-Annessi II sa VII ta' din id-Direttiva.
L-Anness VI għandu japplika għall-finijiet ta’ l-approvazzjoni tat-tip ta’ vetturi b’magni compression-ignition u ta’ tali magni.
L-Anness VII għandu japplika għall-finijiet ta’ l-approvazzjoni tat-tip ta’ vetturi b’magni spark-ignition u ta’ tali magni.”
(2)
Fil-punt 1 ta’ l-Anness V, it-Taqsima 2 għandha tiġi sostitwita b’dan li ġej:
“Taqsima 2:
in-numru tad-Direttiva - 2005/55/KE”
(3)
Għandhom jiġu miżjuda l-Annessi VI u VII kif ġew stabbiliti fl-Anness II ta' din id- Direttiva.
Artikolu 3
1. L-Istati Membri għandhom jadottaw u jippubblikaw, sa mhux aktar tard mit-2 ta' Jannar 2009, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet u t-tabella ta’ korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet mit-3 ta’ Jannar 2009.
Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir referenza ta' din ix-xorta.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 5
Din id-Direttiva għandha torbot fl-intier tagħha u għandha tkun direttament applikabbli fl-Istati Membri kollha.
Magħmula fi Brussell, 18 ta’ Lulju 2008.